Food | Joho!
Kok en skinker: Meer as net 'n kookboek
by Vera on Jul 10th, 2009 Tweet
As jy regtig wil, dan kán jy. Dit is kosliefhebber Dirk Nagtegaal se kos-filosofie. In sy eerste kookboek, Kok en Skinker, deel hy sy geliefkoosde, beproefde familieresepte en gee hy wynwenke. Karla Janse van Vuuren het met hom gesels.
'n Kookboek wat nie net jou mond laat water met watertand-resepte en kleurvolle foto's nie, maar wat ook so prakties is dat jou vingers jeuk om te begin kook, is 'n plesier vir elke tuiskok.
Dirk Nagtegaal slaag presies hierin met Kok en Skinker. Die boek bestaan uit 16 hoofstukke, elk met 'n eie tema en kleur vir maklike naslaan. Die resepte in elke hoofstuk word aangebied in die vorm van 'n spyskaart. Aan die einde van die hoofstuk kom die skinker aan die woord met kort, maar kragtige wynkennis.
"Baie mense het geen kennis van wyn nie. Ek gee baie kripties 'n basiese indeling van wynsoorte, smake, aroma en geure. Ek probeer dit orden en is oortuig as jy net dít weet, weet jy alreeds heelwat. Wyn kan baie tegnies raak en mense intimideer. Die idee van die wyn-afdeling is juis om die leser 'n gevoel te gee van 'ek weet darem ook iets'."
Kok en Skinker kom al met 'n lang pad, vertel Nagtegaal.
"Elke keer as een van ons vier broers skool verlaat het, het my ma vir daai boetie so redelike lywige saamgestelde boek van sy gunsteling-resepte gegee. My ma het resepte getoets en versamel en het oor die 1 000 kookboeke gehad en pakke en pakke van sulke wit kaartjies met resepte op."